Document ID: 32014R1171

NARIADENIE KOMISIE (EÚ) č. 1171/2014
z 31. októbra 2014,
ktorým sa menia a opravujú prílohy I, III, VI, IX, XI, a XVII k smernici Európskeho parlamentu a Rady 2007/46/ES, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (1), a najmä na jej článok 39 ods. 2,
keďže:
(1)
Smernicou 2007/46/ES sa stanovuje zosúladený rámec, ktorý obsahuje správne ustanovenia a všeobecné technické požiadavky na všetky nové vozidlá. Typové schválenie ES celého vozidla sa stalo na základe smernice 2007/46/ES povinné pre všetky kategórie vozidiel vrátane vozidiel s viacerými stupňami výroby, v súlade s časovým rozvrhom uvedeným v prílohe XIX.
(2)
Je potrebné doplniť požiadavky prílohy XVII k smernici 2007/46/ES, pokiaľ ide o postup, ktorý sa má dodržiavať pri viacstupňovom typovom schvaľovaní ES s cieľom dosiahnuť plnú funkčnosť tohto postupu. Takisto je potrebné zmeniť prílohy I, III a IX k smernici 2007/46/ES s cieľom zabezpečiť prepojenosť medzi rôznymi stupňami v prípade vozidiel vyrábaných viacstupňovým spôsobom.
(3)
Nariadením Európskeho parlamentu a Rady (ES) č. 661/2009 (2) sa stanovilo zrušenie viacerých smerníc a ich nahradenie príslušnými predpismi Európskej hospodárskej komisie Organizácie spojených národov (EHK OSN). Vzhľadom na zrušenie väčšiny uvedených smerníc prostredníctvom nariadenia (ES) č. 661/2009 od 1. novembra 2014 je vhodne aktualizovať príslušné záznamy v prílohe VI k smernici 2007/46/ES.
(4)
Je vhodné opraviť prílohu IX k smernici 2007/46/ES s cieľom zabezpečiť konzistentnosť s číslovaním použitým v rôznych vzoroch osvedčení o zhode v prípade položiek týkajúcich sa hmotnosti vozidla v pohotovostnom stave a skutočnej hmotnosti vozidla. Okrem toho je potrebné v prílohe XI objasniť, že opierky hlavy sú povinné len pre vozidlá kategórie M1.
(5)
Smernica 2007/46/ES by sa preto mala zodpovedajúcim spôsobom zmeniť.
(6)
Je potrebné výrobcom poskytnúť dostatočný čas na prispôsobenie ich vozidiel novým požiadavkám, pokiaľ ide o viacstupňový postup schvaľovania, a upraviť osvedčenia o zhode podľa tohto nariadenia.
(7)
Opatrenia stanovené v tomto nariadení sú v súlade so stanoviskom Technického výboru - motorové vozidlá,
PRIJALA TOTO NARIADENIE:
Článok 1
1. Prílohy I, III, VI, IX a XI k smernici 2007/46/ES sa menia v súlade s prílohou I k tomuto nariadeniu.
2. Príloha XVII k smernici 2007/46/ES sa nahrádza textom prílohy II k tomuto nariadeniu.
Článok 2
Typové schválenia nových typov vozidiel sa udeľujú v súlade so smernicou 2007/46/ES v znení podľa tohto nariadenia.
Výrobcovia predložia osvedčenia o zhode pre všetky nové vozidlá v súlade so smernicou 2007/46/ES v znení podľa tohto nariadenia.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2016. Na základe žiadosti výrobcu určenej schvaľovaciemu orgánu sa môže uplatňovať pred týmto dátumom.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. októbra 2014

Labels: 7
8